Incident la metrou, în București. Circulaţia trenurilor a fost afectată
Un incident a avut loc, vineri, la metrou, în București, circulaţia trenurilor fiind afectată între Râul Doamnei şi Romancierilor, pe firul 1.
UPDATE Circulaţia trenurilor de metrou se desfăşoară normal între Râul Doamnei şi Romancierilor, pe firul 1, începând cu ora 12:00, a anunţat Metrorex.
---
Unei persoane aflată într-o garnitură ce oprise în staţia de metrou Constantin Brâncuşi i s-a făcut rău. La fața locului a sosit un echipaj SMURD. Trenul a rămas staţionat la peron până la încheierea procedurilor.
"Metrorex informează că astăzi, 29.03.2024, în jurul orei 11:12, într-un tren de metrou aflat în staţia Constantin Brâncuşi, cu sensul de mers spre staţia Râul Doamnei, a fost raportată o urgenţă medicală - unei persoane i s-a făcut rău, motiv pentru care a fost solicitat ajutorul SMURD. Trenul este staţionat la peron până la încheierea procedurilor ce se impun în astfel de cazuri şi călătorii au fost debarcaţi. Circulaţia trenurilor de metrou se desfăşoară în sistem pendulă, de la Râul Doamnei - Romancierilor, pe firul 1", a informat Metrorex.
Pasagerii din trenul oprit şi-au continuat călătoria cu un alt tren sosit la cealaltă linie.
"Călătorii sunt informaţi cu privire la această situaţie prin instalaţiile de sonorizare din staţii", precizează compania.